
PRIJEDLOZI
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
[bookmark: restart]1.	prima na znanje da izvješće Revizorskog suda o izvršenju proračuna za financijsku godinu 2022. ne sadržava nikakve primjedbe o Europskom nadzorniku za zaštitu podataka (EDPS); ponavlja svoj poziv Revizorskom sudu da u svoju godišnju reviziju uvrsti godišnju računovodstvenu dokumentaciju Europskog nadzornika za zaštitu podataka i objavi izvješće s obzirom na važnost transparentnosti za pravilno funkcioniranje svih tijela Unije;
2.	sa zadovoljstvom prima na znanje godišnje izvješće Europskog nadzornika za zaštitu podataka za 2022.; ističe ulogu Europskog nadzornika za zaštitu podataka u nadzoru i savjetovanju o postupcima obrade podataka u europskim institucijama, uredima i tijelima; pozdravlja konferenciju „Budućnost zaštite podataka: Učinkovita provedba u digitalnom svijetu”, koju je organizirao Europski nadzornik za zaštitu podataka i koja je okupila više od 2000 sudionika u raspravi o tome kako učinkovito zaštititi prava pojedinaca na privatnost i zaštitu podataka; podsjeća da je ta konferencija doprinijela Komisijinu Prijedlogu uredbe o utvrđivanju dodatnih postupovnih pravila u vezi s provedbom Opće uredbe o zaštiti podataka;
3.	žali zbog toga što je stopa popunjenosti u planu radnih mjesta niža od cilja za 2022.; uviđa nedostatak kvalificiranih stručnjaka; potiče Nadzornika da ispita korisne strategije za povećanje vidljivosti svojih slobodnih radnih mjesta;
4.	pozdravlja daljnje mjere Europskog nadzornika za zaštitu podataka u vezi s presudom u predmetu Schrems II, s posebnim naglaskom na ugovorima institucija, ureda i tijela EU-a s privatnim subjektima, posebno velikim pružateljima IKT-a, te na dogovorima između institucija, ureda i tijela EU-a i javnih tijela ili međunarodnih organizacija izvan EU-a/EGP-a; 
5.	pozdravlja osposobljavanje koje se pruža institucijama, uredima i tijelima EU-a, Memorandum o razumijevanju koji su Europski nadzornik za zaštitu podataka i Agencija Europske unije za kibersigurnost (ENISA) potpisali u prosincu 2022.; posebno pozdravlja sudjelovanje Europskog nadzornika za zaštitu podataka u Koordiniranom nadzornom odboru (CSC) kojim se osigurava koordinirani nadzor Europola, Eurojusta i EPPO-a; naglašava važnost rada Europskog nadzornika za zaštitu podataka u nadzoru i provedbi kako bi se osiguralo da institucije, uredi i tijela EU-a koji djeluju u području policije i pravosuđa u potpunosti poštuju primjenjivu pravnu stečevinu EU-a o zaštiti podataka;
6.	pozdravlja daljnje postupanje Europskog nadzornika za zaštitu podataka u pogledu zahtjeva građana za pristup podacima; napominje da je Europski nadzornik za zaštitu podataka donio odluku u tom predmetu prije provjere i utvrđivanja svih činjenica; napominje da su odluku Europskog nadzornika za zaštitu podataka osporili i podnositelj pritužbe i Europol; prima na znanje da je revizija Europskog nadzornika za zaštitu podataka trenutačno obustavljena zbog toga što o tom pitanju odlučuje nacionalni sud; naglašava važnost odgovarajuće prilagodbe ljudskih i financijskih resursa sve većem radnom opterećenju Europskog nadzornika za zaštitu podataka; uviđa potrebu za dodatnim stručno osposobljenim zaposlenicima kako bi se osiguralo pravilno daljnje postupanje u pogledu zadaća Europskog nadzornika za zaštitu podataka; preporučuje Europskom nadzorniku za zaštitu podataka da preispita svoj radni proces u svjetlu tog predmeta, posebno u pogledu pritužbi građana, uzimajući u obzir sve relevantne informacije, te da obavijesti tijelo nadležno za davanje razrješnice o napretku postignutom u tom području;
7.	pozdravlja činjenicu da je Europski nadzornik za zaštitu podataka kao odgovor na pandemiju bolesti COVID-19 osnovao internu radnu skupinu za praćenje i procjenu institucija, ureda i tijela EU-a; pozdravlja činjenicu da je Europski nadzornik za zaštitu podataka bio uključen u aktivnosti povezane s procjenom mjera, inicijativa i prijedloga institucija, ureda i tijela EU-a kao voditelja obrade, zajedno s evaluacijom predloženih tehnoloških rješenja za borbu protiv pandemije bolesti COVID-19 i izdavanjem smjernica za institucije, urede i tijela EU-a kako bi im se pomoglo u primjerenoj borbi protiv pandemije, uz istodobno osiguravanje usklađenosti sa zakonodavstvom o zaštiti podataka;
8.	prima na znanje istragu Europskog ombudsmana u predmetu 1995/2022/OAM protiv Europskog nadzornika za zaštitu podataka zaključenu 2022., koja se odnosila na pristup dokumentima; zaključivši da nije bilo nepravilnosti u postupanju Europskog nadzornika za zaštitu podataka pri uskraćivanju potpunog javnog pristupa dokumentima 8 – 10 i da je Europski nadzornik za zaštitu podataka riješio drugi aspekt pritužbe u vezi s dokumentima koji su obuhvaćeni zahtjevom davanjem dodatnog djelomičnog pristupa jednom dokumentu koji je pogrešno redigiran u početnoj fazi; poziva Europskog nadzornika za zaštitu podataka da razmotri uspostavljanje politike „integrirane transparentnosti” i objavi dokumente povezane sa svojim aktivnostima u razumnom roku te na proaktivan, korisnicima prilagođen i pristupačan način;

